title: 2018 m. vasario 19 d. Komisijos įgyvendinimo reglamentas (ES) 2018/252 dėl išskirtinių Prancūzijos naminių paukščių rinkos rėmimo priemonių

text:
20.2.2018

               LT

               Europos Sąjungos oficialusis leidinys

               L 46/1

         KOMISIJOS ĮGYVENDINIMO REGLAMENTAS (ES) 2018/252
   2018 m. vasario 19 d.
   dėl išskirtinių Prancūzijos naminių paukščių rinkos rėmimo priemonių
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2013 m. gruodžio 17 d. Europos Parlamento ir Tarybos reglamentą (ES) Nr. 1308/2013, kuriuo nustatomas bendras žemės ūkio produktų rinkų organizavimas ir panaikinami Tarybos reglamentai (EEB) Nr. 922/72, (EEB) Nr. 234/79, (EB) Nr. 1037/2001 ir (EB) Nr. 1234/2007 (1), ypač į jo 220 straipsnio 1 dalies a punktą,
   kadangi:

               (1)

               2016 m. gruodžio 1 d. – 2017 m. birželio 30 d. Prancūzija patvirtino daugybę labai patogeniško H5 potipio paukščių gripo protrūkių ir apie juos pranešė. Iš viso Prancūzijoje patvirtinti 486 ligos protrūkiai. Susijusios naminių paukščių rūšys – antys, žąsys, kalakutai, perlinės vištos, putpelės ir Gallus domesticus rūšies paukščių jaunikliai, vištos, gaidžiukai, kastruoti gaidžiai, sterilizuotos vištos, jauniklės vištos ir dedeklės vištos;

               (2)

               Prancūzija nedelsdama veiksmingai ėmėsi visų būtinų gyvūnų sveikatos apsaugos ir veterinarijos priemonių, reikalaujamų pagal Tarybos direktyvą 2005/94/EB (2);

               (3)

               Prancūzija visų pirma ėmėsi kontrolės, stebėsenos bei prevencijos priemonių ir nustatė apsaugos ir priežiūros zonas (reglamentuojamas zonas) pagal Komisijos įgyvendinimo sprendimus (ES) 2017/247 (3), (ES) 2017/417 (4), (ES) 2017/554 (5), (ES) 2017/696 (6) ir (ES) 2017/780 (7) ir (ES) 2017/1139 (8). Ligai kontroliuoti ir užkirsti kelią jai plisti Prancūzija ėmėsi dvejopų priemonių: pirma, apribojo naminių paukščių vežimą, uždraudė naminių paukščių perkėlimą ir pratęsė veiklos sustabdymo laikotarpius naminių paukščių ūkiuose, esančiuose reglamentuojamose zonose, nustatytose po labai patogeniško H5 potipio paukščių gripo protrūkių; antra, ančių ir žąsų ūkiuose, esančiuose 2017 m. kovo 31 d. reglamentuotose zonose, dar kartą pratęsė veiklos sustabdymo laikotarpius ir uždraudė perkelti naminius paukščius iki 2017 m. gegužės 28 d.;

               (4)

               taikydama šias priemones, Prancūzija ligos plitimą sustabdė ir ligą išnaikino. Sąjungos ir nacionalinės gyvūnų sveikatos apsaugos ir veterinarijos priemonės atitinkamuose ūkiuose buvo taikomos iki 2017 m. rugsėjo 29 d.;

               (5)

               Prancūzija informavo Komisiją, kad ligos plitimui sustabdyti ir ligai išnaikinti taikytos sveikatos apsaugos ir veterinarijos priemonės turėjo įtakos daugeliui veiklos vykdytojų ir kad tie veiklos vykdytojai prarado pajamų, o jų nuostoliai neatitinka Sąjungos finansinės paramos skyrimo reikalavimų pagal Europos Parlamento ir Tarybos reglamentą (ES) Nr. 652/2014 (9);

               (6)

               2017 m. balandžio 12 d., rugpjūčio 3 d. ir lapkričio 13 d. Komisija gavo oficialius Prancūzijos prašymus iš dalies finansuoti tam tikras išskirtines priemones pagal Reglamento (ES) Nr. 1308/2013 220 straipsnio 3 dalį;

               (7)

               pritaikius gyvūnų sveikatos apsaugos ir veterinarijos priemones, visų rūšių naminių paukščių ūkiuose, esančiuose reglamentuojamosiose zonose, nustatytose po labai patogeniško H5 potipio paukščių gripo protrūkių, buvo pratęsti veiklos sustabdymo laikotarpiai, uždraustas naminių paukščių perkėlimas ir vežimas. Priemonės taikytos šių rūšių naminiams paukščiams: antims, žąsims, kalakutams, perlinėms vištoms, putpelėms ir Gallus domesticus rūšies paukščių jaunikliams, vištoms, gaidžiukams, kastruotiems gaidžiams, sterilizuotoms vištoms, jauniklėms vištoms ir dedeklėms vištoms. Dėl to šiuose ūkiuose patirta paukštienos gamybos nuostolių. Todėl tikslinga šiuos nuostolius kompensuoti;

               (8)

               pritaikius gyvūnų sveikatos apsaugos ir veterinarijos priemones, visuose ūkiuose, esančiuose reglamentuojamosiose zonose, antis ir žąsis buvo uždrausta perkelti iki 2017 m. gegužės 28 d. Dėl to šiuose ančių ir žąsų ūkiuose patirta paukštienos gamybos nuostolių. Todėl tikslinga šiuos nuostolius kompensuoti;

               (9)

               pagal Reglamento (ES) Nr. 1308/2013 220 straipsnio 5 dalį dalinis Sąjungos finansavimas turi atitikti 50 % Prancūzijos išlaidų, patirtų taikant išskirtines rinkos rėmimo priemones. Išnagrinėjusi Prancūzijos pateiktą prašymą Komisija turėtų nustatyti su kiekviena išskirtine rinkos rėmimo priemone susijusius finansavimo reikalavimus atitinkančius didžiausius kiekius;

               (10)

               siekiant išvengti kompensacijos permokos, atitinkama fiksuotoji dalinio finansavimo suma turėtų būti nustatyta, atsižvelgiant į techninius ir ekonominius tyrimus arba apskaitos dokumentus, už kiekvieną gyvūną ir produktą, remiantis užaugintų gyvūnų kategorijomis ne tik pagal rūšį, bet ir pagal auginimo būdą (standartinis auginimas, auginimas laikant laisvai, pagal nacionalinę sistemą sertifikuotas auginimas, pagal sistemą Label Rouge sertifikuotas auginimas, saugoma geografine nuoroda (SGN) žymimų produktų gamyba) bei galiausiai pagal tiekimo grandinės ilgį (t. y. ilga tiekimo grandinė, kai naminių paukščių augintojai augina tik gyvus gyvūnus, ir trumpa tiekimo grandinė, kai naminių paukščių augintojai augina gyvus gyvūnus, iš kurių gaminami perdirbti produktai);

               (11)

               siekiant išvengti dvigubo finansavimo, patirti nuostoliai neturėtų būti jau kompensuoti valstybės pagalbos arba draudimo lėšomis, o dalinis Sąjungos finansavimas pagal šį reglamentą turėtų būti skiriamas tik už reikalavimus atitinkančius gyvūnus ir produktus, už kuriuos nebuvo gauta jokia Reglamente (ES) Nr. 652/2014 numatyta finansinė Sąjungos parama;

               (12)

               šiame reglamente numatytų išskirtinių rinkos rėmimo priemonių mastas ir trukmė neturėtų viršyti to, kas tikrai būtina rinkai paremti. Išskirtinės rinkos rėmimo priemonės visų pirma turėtų būti taikomos tik ūkiuose, esančiuose reglamentuojamose zonose, gaminamai paukštienai ir tiek laiko, kiek taikomos Sąjungos ir Prancūzijos teisės aktais nustatytos gyvūnų sveikatos apsaugos ir veterinarijos priemonės, susijusios su 486 labai patogeniško paukščių gripo protrūkiais, patvirtintais nuo 2016 m. gruodžio 1 d. iki 2017 m. birželio 30 d., 2017 m. kovo 31 d. reglamentuotose zonose;

               (13)

               siekiant užtikrinti lankstumą, kai neužaugintų ir kompensavimo reikalavimus atitinkančių gyvūnų skaičius skiriasi nuo šiame reglamente nustatytų didžiausių apytikriais skaičiavimais pagrįstų skaičių, kompensavimas gali būtų koreguojamas laikantis tam tikrų ribų, jei neviršijama didžiausia Sąjungos iš dalies finansuojamų išlaidų suma;

               (14)

               siekiant užtikrinti su šiomis išskirtinėmis rinkos rėmimo priemonėmis susijusį patikimą biudžeto valdymą, iš dalies finansuoti Sąjungos lėšomis turėtų būti tinkamos tik išmokos, kurias Prancūzija išmokės ne vėliau kaip 2018 m. rugsėjo 30 d. Komisijos deleguotojo reglamento (ES) Nr. 907/2014 (10) 5 straipsnio 2 dalis neturėtų būti taikoma;

               (15)

               siekdama užtikrinti, kad mokėjimai atitiktų reikalavimus ir būtų teisingi, Prancūzija turėtų atlikti ex ante patikras;

               (16)

               kad Sąjunga galėtų atlikti finansų kontrolę, Prancūzija turėtų pateikti Komisijai mokėjimų patvirtinimą;

               (17)

               siekiant užtikrinti, kad Prancūzija nedelsdama įgyvendintų šiame reglamente nustatytas priemones, šis reglamentas turėtų įsigalioti kitą dieną po jo paskelbimo Europos Sąjungos oficialiajame leidinyje;

               (18)

               šiame reglamente nustatytos priemonės atitinka Bendro žemės ūkio rinkų organizavimo komiteto nuomonę,

         PRIĖMĖ ŠĮ REGLAMENTĄ:
   1 straipsnis
   Sąjunga teikia dalinį finansavimą, atitinkantį 50 % išlaidų, kurias Prancūzija patyrė remdama naminių paukščių rinką, smarkiai nukentėjusią nuo 486 labai patogeniško H5 potipio paukščių gripo protrūkių, kuriuos Prancūzija nustatė ir apie kuriuos pranešė 2016 m. gruodžio 1 d. – 2017 m. birželio 30 d.
   2 straipsnis
   Prancūzijos išlaidos yra tinkamos iš dalies finansuoti Sąjungos lėšomis tik:

               a)

               tiek laiko, kiek taikomos priede išvardytais Sąjungos ir Prancūzijos teisės aktais nustatytos gyvūnų sveikatos apsaugos ir veterinarijos priemonės;

               b)

               tiems naminių paukščių ūkiams, kuriems buvo taikytos gyvūnų sveikatos ir veterinarijos priemonės ir kurie yra zonose, nurodytose priede išvardytuose Sąjungos ir Prancūzijos teisės aktuose (reglamentuojamose zonose);

               c)

               jei Prancūzija paramą gavėjams išmoka ne vėliau kaip 2018 m. rugsėjo 30 d. Deleguotojo reglamento (ES) Nr. 907/2014 5 straipsnio 2 dalis netaikoma; ir

               d)

               jei už gyvūną ar produktą a punkte nurodytu laikotarpiu nebuvo skirta kompensacija, mokama valstybės pagalbos arba draudimo lėšomis, ir už jį nebuvo gauta jokia Reglamente (ES) Nr. 652/2014 numatyta finansinė Sąjungos parama.

         3 straipsnis
   1.   Didžiausia dalinio Sąjungos finansavimo suma – 32 500 000 EUR, paskirstoma taip:

               a)

               už nuostolius, patirtus auginant žąsis ir antis ūkiuose, esančiuose reglamentuojamose zonose, taikomos šios fiksuotos sumos už kiekvieną gyvūną:

                           i)

                           trumposios tiekimo grandinės gyvūnų augintojams:

                                       —

                                       mulardinės antys auginimo etapo pradžioje, kurių KN kodas 0105 99 10:
                                       0,24 EUR už kiekvieną gyvūną, ne daugiau kaip už 420 877 gyvūnus;

                                       —

                                       penimos mulardinės antys, kurių KN kodas 0105 99 10:
                                       1,13 EUR už kiekvieną gyvūną, ne daugiau kaip už 469 483 gyvūnus;

                                       —

                                       užaugintos mulardinės antys, kurių KN kodas 0105 99 10:
                                       4,41 EUR už kiekvieną gyvūną, ne daugiau kaip už 596 122 gyvūnus;

                                       —

                                       mulardinės antys, kurių KN kodas 0105 99 10, visos skerdenos:
                                       2,20 EUR už kiekvieną gyvūną, ne daugiau kaip už 624 494 gyvūnus;

                                       —

                                       mulardinės antys, kurių KN kodas 0105 99 10, sukapotos į dalis:
                                       4,275 EUR už kiekvieną gyvūną, ne daugiau kaip už 434 960 gyvūnų;

                                       —

                                       mulardinės antys, kurių KN kodas 0105 99 10, perdirbtos:
                                       19,055 EUR už kiekvieną gyvūną, ne daugiau kaip už 152 038 gyvūnus;

                                       —

                                       žąsys auginimo etapo pradžioje, kurių KN kodas 0105 99 20:
                                       2,455 EUR už kiekvieną gyvūną, ne daugiau kaip už 5 625 gyvūnus;

                                       —

                                       žąsys, kurių KN kodas 0105 99 20, visos skerdenos:
                                       10,595 EUR už kiekvieną gyvūną, ne daugiau kaip už 9 832 gyvūnus;

                                       —

                                       žąsys, kurių KN kodas 0105 99 20, perdirbtos:
                                       23,33 EUR už kiekvieną gyvūną, ne daugiau kaip už 3 004 gyvūnus;

                                       —

                                       antys, kurių KN kodas 0105 99 10, skirtos kepti:
                                       5,16 EUR už kiekvieną gyvūną, ne daugiau kaip už 215 gyvūnų;

                                       —

                                       žąsys, kurių KN kodas 0105 99 20, skirtos kepti:
                                       11,505 EUR už kiekvieną gyvūną, ne daugiau kaip už 215 gyvūnų;

                           ii)

                           ilgosios tiekimo grandinės gyvūnų augintojams:

                                       —

                                       standartinės mulardinės antys auginimo etapo pradžioje (SGN ir Label Rouge), kurių KN kodas 0105 99 10:
                                       0,24 EUR už kiekvieną gyvūną, ne daugiau kaip už 7 681 851 gyvūną;

                                       —

                                       standartinės penimos mulardinės antys, kurių KN kodas 0105 99 10:
                                       0,515 EUR už kiekvieną gyvūną, ne daugiau kaip už 456 754 gyvūnus;

                                       —

                                       penimos mulardinės antys, kurioms taikoma SGN ir kurių KN kodas 0105 99 10:
                                       0,68 EUR už kiekvieną gyvūną, ne daugiau kaip už 6 464 618 gyvūnų;

                                       —

                                       penimos mulardinės Label Rouge antys, kurių KN kodas 0105 99 10:
                                       0,81 EUR už kiekvieną gyvūną, ne daugiau kaip už 724 618 gyvūnų;

                                       —

                                       standartinės užaugintos mulardinės antys, kurių KN kodas 0105 99 10:
                                       1,48 EUR už kiekvieną gyvūną, ne daugiau kaip už 776 279 gyvūnus;

                                       —

                                       užaugintos mulardinės antys, kurioms taikoma SGN ir kurių KN kodas 0105 99 10:
                                       1,645 EUR už kiekvieną gyvūną, ne daugiau kaip už 5 929 395 gyvūnus;

                                       —

                                       užaugintos mulardinės Label Rouge antys, kurių KN kodas 0105 99 10:
                                       2,63 EUR už kiekvieną gyvūną, ne daugiau kaip už 633 228 gyvūnus;

                                       —

                                       standartinės muskusinės antys, kurių KN kodas 0105 99 10:
                                       0,48 EUR už kiekvieną gyvūną, ne daugiau kaip už 104 958 gyvūnus;

                                       —

                                       sertifikuotos muskusinės antys, kurių KN kodas 0105 99 10:
                                       0,585 EUR už kiekvieną gyvūną, ne daugiau kaip už 215 gyvūnų;

                                       —

                                       mulardinės Label Rouge antys, kurių KN kodas 0105 99 10:
                                       0,625 EUR už kiekvieną gyvūną, ne daugiau kaip už 215 gyvūnų;

                                       —

                                       mulardinės antys, kurių KN kodas 0105 99 10:
                                       1,1325 EUR už kiekvieną gyvūną, ne daugiau kaip už 2 000 gyvūnų;

                                       —

                                       penimos žąsys, kurių KN kodas 0105 99 20:
                                       2,855 EUR už kiekvieną gyvūną, ne daugiau kaip už 26 572 gyvūnus;

                                       —

                                       užaugintos žąsys, kurių KN kodas 0105 99 20:
                                       5,54 EUR už kiekvieną gyvūną, ne daugiau kaip už 19 082 gyvūnus;

               b)

               nuostoliams, patirtiems auginant kitus nei antys ir žąsys naminius paukščius ūkiuose, esančiuose reglamentuojamose zonose, kompensuoti skiriamos šios nustatytos sumos už kiekvieną gyvūną ir kiekvieną dieną:

                           i)

                           trumposios tiekimo grandinės gyvūnų augintojams:

                                       —

                                       vištos, kurių KN kodas 0105 94 00, visos skerdenos:
                                       0,02459 EUR už kiekvieną gyvūną ir kiekvieną dieną, ne daugiau kaip už 178 319 gyvūnų;

                                       —

                                       vištos, kurių KN kodas 0105 94 00, sukapotos į dalis:
                                       0,03776 EUR už kiekvieną gyvūną ir kiekvieną dieną, ne daugiau kaip už 2 097 gyvūnus;

                                       —

                                       vištos, kurių KN kodas 0105 94 00, perdirbtos:
                                       0,086 EUR už kiekvieną gyvūną ir kiekvieną dieną, ne daugiau kaip už 705 gyvūnus;

                                       —

                                       perlinės vištos, kurių KN kodas 0105 99 50, visos skerdenos:
                                       0,021335 EUR už kiekvieną gyvūną ir kiekvieną dieną, ne daugiau kaip už 4 181 gyvūną;

                                       —

                                       perlinės vištos, kurių KN kodas 0105 99 50, sukapotos į dalis:
                                       0,032765 EUR už kiekvieną gyvūną ir kiekvieną dieną, ne daugiau kaip už 215 gyvūnų;

                                       —

                                       kalakutai, kurių KN kodas 0105 99 30, visos skerdenos:
                                       0,045895 EUR už kiekvieną gyvūną ir kiekvieną dieną, ne daugiau kaip už 215 gyvūnų;

                                       —

                                       kalakutai, kurių KN kodas 0105 99 30, sukapoti į dalis:
                                       0,070485 EUR už kiekvieną gyvūną ir kiekvieną dieną, ne daugiau kaip už 215 gyvūnų;

                                       —

                                       kastruoti gaidžiai, kurių KN kodas 0105 94 00, visos skerdenos:
                                       0,038595 EUR už kiekvieną gyvūną ir kiekvieną dieną, ne daugiau kaip už 215 gyvūnų;

                                       —

                                       sterilizuotos vištos, kurių KN kodas 0105 94 00, visos skerdenos:
                                       0,045085 EUR už kiekvieną gyvūną ir kiekvieną dieną, ne daugiau kaip už 215 gyvūnų;

                           ii)

                           ilgosios tiekimo grandinės gyvūnų augintojams:

                                       —

                                       standartinės vištos ir gaidžiukai, kurių KN kodas 0105 94 00:
                                       0,00191 EUR už kiekvieną gyvūną ir kiekvieną dieną, ne daugiau kaip už 2 235 243 gyvūnus;

                                       —

                                          Label Rouge arba laisvai laikomos vištos, kurių KN kodas 0105 94 00:
                                       0,004165 EUR už kiekvieną gyvūną ir kiekvieną dieną, ne daugiau kaip už 5 904 353 gyvūnus;

                                       —

                                       ekologiškos vištos, kurių KN kodas 0105 94 00:
                                       0,00505 EUR už kiekvieną gyvūną ir kiekvieną dieną, ne daugiau kaip už 295 130 gyvūnų;

                                       —

                                       standartinės perlinės vištos, kurių KN kodas 0105 99 50:
                                       0,002325 EUR už kiekvieną gyvūną ir kiekvieną dieną, ne daugiau kaip už 25 166 gyvūnus;

                                       —

                                          Label Rouge ir laisvai laikomos perlinės vištos, kurių KN kodas 0105 99 50:
                                       0,003655 EUR už kiekvieną gyvūną ir kiekvieną dieną, ne daugiau kaip už 484 740 gyvūnų;

                                       —

                                       standartiniai kalakutai, kurių KN kodas 0105 99 30:
                                       0,005195 EUR už kiekvieną gyvūną ir kiekvieną dieną, ne daugiau kaip už 66 237 gyvūnus;

                                       —

                                          Label Rouge ir laisvai laikomi kalakutai, kurių KN kodas 0105 99 30:
                                       0,00654 EUR už kiekvieną gyvūną ir kiekvieną dieną, ne daugiau kaip už 215 gyvūnų;

                                       —

                                       standartinės putpelės, kurių KN kodas 0106 39 80:
                                       0,000605 EUR už kiekvieną gyvūną ir kiekvieną dieną, ne daugiau kaip už 2 407 761 gyvūną;

                                       —

                                          Label Rouge ir laisvai laikomos putpelės, kurių KN kodas 0106 39 80:
                                       0,00107 EUR už kiekvieną gyvūną ir kiekvieną dieną, ne daugiau kaip už 922 861 gyvūną;

                                       —

                                       kastruoti gaidžiai, kurių KN kodas 0105 94 00:
                                       0,009475 EUR už kiekvieną gyvūną ir kiekvieną dieną, ne daugiau kaip už 215 gyvūnų;

                                       —

                                       sterilizuotos vištos, kurių KN kodas 0105 94 00:
                                       0,006575 EUR už kiekvieną gyvūną ir kiekvieną dieną, ne daugiau kaip už 215 gyvūnų;

                           iii)

                           viščiukų augintojams auginimo etapo pradžioje:

                                       —

                                       vištos auginimo etapo pradžioje, kurių KN kodas 0105 94 00:
                                       0,013135 EUR už kiekvieną gyvūną ir kiekvieną dieną, ne daugiau kaip už 135 489 gyvūnus;

                                       —

                                       perlinės vištos auginimo etapo pradžioje, kurių KN kodas 0105 99 50:
                                       0,00812 EUR už kiekvieną gyvūną ir kiekvieną dieną, ne daugiau kaip už 5 004 gyvūnus;

                                       —

                                       kalakutai auginimo etapo pradžioje, kurių KN kodas 0105 99 30:
                                       0,01261 EUR už kiekvieną gyvūną ir kiekvieną dieną, ne daugiau kaip už 215 gyvūnų;

                           iv)

                           dedeklių vištų augintojams:

                                       —

                                       standartinės jauniklės dedeklės vištos, kurių KN kodas 0105 94 00:
                                       0,00182 EUR už kiekvieną gyvūną ir kiekvieną dieną, ne daugiau kaip už 127 001 gyvūną;

                                       —

                                       ant kraiko laikomos jauniklės dedeklės vištos, kurių KN kodas 0105 94 00:
                                       0,002545 EUR už kiekvieną gyvūną ir kiekvieną dieną, ne daugiau kaip už 25 460 gyvūnų;

                                       —

                                       ekologiškos jauniklės dedeklės vištos, kurių KN kodas 0105 94 00:
                                       0,00197 EUR už kiekvieną gyvūną ir kiekvieną dieną, ne daugiau kaip už 215 gyvūnų;

                                       —

                                       narvuose laikomos dedeklės vištos, kurių KN kodas 0105 94 00:
                                       0,004275 EUR už kiekvieną gyvūną ir kiekvieną dieną, ne daugiau kaip už 118 675 gyvūnus;

                                       —

                                       ant kraiko laikomos dedeklės vištos, kurių KN kodas 0105 94 00:
                                       0,00575 EUR už kiekvieną gyvūną ir kiekvieną dieną, ne daugiau kaip už 215 gyvūnų;

                                       —

                                       laisvai laikomos dedeklės vištos, kurių KN kodas 0105 94 00:
                                       0,00867 EUR už kiekvieną gyvūną ir kiekvieną dieną, ne daugiau kaip už 33 273 gyvūnus;

                                       —

                                          Label rouge dedeklės vištos, kurių KN kodas 0105 94 00:
                                       0,009585 EUR už kiekvieną gyvūną ir kiekvieną dieną, ne daugiau kaip už 215 gyvūnų;

                                       —

                                       ekologiškos dedeklės vištos, kurių KN kodas 0105 94 00:
                                       0,01306 EUR už kiekvieną gyvūną ir kiekvieną dieną, ne daugiau kaip už 46 887 gyvūnus.

         2.   Jeigu neužaugintų ir kompensavimo reikalavimus atitinkančių gyvūnų skaičius yra didesnis už 1 dalyje nustatytą didžiausią kiekvienos rūšies gyvūnų skaičių, su kiekviena gyvūnų rūšimi susijusios išlaidos, atitinkančios dalinio Sąjungos finansavimo reikalavimus, gali būti koreguojamos ir viršyti sumas, susidariusias taikant didžiausią kiekvienos rūšies gyvūnų skaičių, su sąlyga, kad bendra koreguojama suma nesiektų 10 % didžiausio išlaidų, iš dalies finansuojamų Sąjungos lėšomis, dydžio, nurodyto 3 straipsnio 1 dalyje.
   4 straipsnis
   Prancūzija atlieka administracines ir fizines patikras pagal Europos Parlamento ir Tarybos reglamento (ES) Nr. 1306/2013 (11) 58 ir 59 straipsnius.
   Visų pirma Prancūzija tikrina:

               a)

               ar paramos paraiškos teikėjas atitinka reikalavimus;

               b)

               kiekvieno reikalavimus atitinkančio paraiškos teikėjo faktinių gamybos nuostolių atitiktį reikalavimams, kiekį ir vertę;

               c)

               ar kuris nors reikalavimus atitinkantis paraiškos teikėjas nebuvo gavęs finansavimo iš kokių nors kitų šaltinių 2 straipsnyje nurodytiems nuostoliams kompensuoti.

         Atlikus administracines reikalavimus atitinkančių paraiškų teikėjų patikras, pagalba jiems gali būti išmokama nelaukiant kitų patikrų rezultatų (ypač paraiškų teikėjų, kurie atrinkti tikrinti vietoje).
   Jei paraiškos teikėjo atitiktis reikalavimams nepatvirtinama, pagalba susigrąžinama ir taikomos sankcijos.
   5 straipsnis
   Prancūzija pateikia Komisijai mokėjimų patvirtinimą.
   6 straipsnis
   Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.

      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje 2018 m. vasario 19 d.

            Komisijos vardu

            Pirmininkas

         Jean-Claude JUNCKER

      (1)  OL L 347, 2013 12 20, p. 671.

      (2)  2005 m. gruodžio 20 d. Tarybos direktyva 2005/94/EB dėl paukščių gripo kontrolės Bendrijoje priemonių ir panaikinanti Direktyvą 92/40/EEB (OL L 10, 2006 1 14, p. 16).

      (3)  2017 m. vasario 9 d. Komisijos įgyvendinimo sprendimas (ES) 2017/247 dėl apsaugos priemonių, susijusių su labai patogeniško paukščių gripo protrūkiais tam tikrose valstybėse narėse (OL L 36, 2017 2 11, p. 62).

      (4)  2017 m. kovo 7 d. Komisijos įgyvendinimo sprendimas (ES) 2017/417, kuriuo iš dalies keičiamas Įgyvendinimo sprendimo (ES) 2017/247 dėl apsaugos priemonių, susijusių su labai patogeniško paukščių gripo protrūkiais tam tikrose valstybėse narėse, priedas (OL L 63, 2017 3 9, p. 177).

      (5)  2017 m. kovo 23 d. Komisijos įgyvendinimo sprendimas (ES) 2017/554, kuriuo iš dalies keičiamas Įgyvendinimo sprendimo (ES) 2017/247 dėl apsaugos priemonių, susijusių su labai patogeniško paukščių gripo protrūkiais tam tikrose valstybėse narėse, priedas (OL L 79, 2017 3 24, p. 15).

      (6)  2017 m. balandžio 11 d. Komisijos įgyvendinimo sprendimas (ES) 2017/696, kuriuo iš dalies keičiamas Įgyvendinimo sprendimo (ES) 2017/247 dėl apsaugos priemonių, susijusių su labai patogeniško paukščių gripo protrūkiais tam tikrose valstybėse narėse, priedas (OL L 101, 2017 4 13, p. 80).

      (7)  2017 m. gegužės 3 d. Komisijos įgyvendinimo sprendimas (ES) 2017/780, kuriuo iš dalies keičiamas Įgyvendinimo sprendimas (ES) 2017/247 dėl apsaugos priemonių, susijusių su labai patogeniško paukščių gripo protrūkiais tam tikrose valstybėse narėse (OL L 116, 2017 5 5, p. 30).

      (8)  2017 m. birželio 23 d. Komisijos įgyvendinimo sprendimas (ES) 2017/1139, kuriuo iš dalies keičiamas Įgyvendinimo sprendimo (ES) 2017/247 dėl apsaugos priemonių, susijusių su labai patogeniško paukščių gripo protrūkiais tam tikrose valstybėse narėse, priedas (OL L 164, 2017 6 27, p. 59).

      (9)  2014 m. gegužės 15 d. Europos Parlamento ir Tarybos reglamentas (ES) Nr. 652/2014, kuriuo nustatomos išlaidų, susijusių su maisto grandine, gyvūnų sveikata ir gerove bei augalų sveikata ir augalų dauginamąja medžiaga, valdymo nuostatos ir iš dalies keičiamos Tarybos direktyvos 98/56/EB, 2000/29/EB ir 2008/90/EB, Europos Parlamento ir Tarybos reglamentai (EB) Nr. 178/2002, (EB) Nr. 882/2004 ir (EB) Nr. 396/2005, Europos Parlamento ir Tarybos direktyva 2009/128/EB ir Europos Parlamento ir Tarybos reglamentas (EB) Nr. 1107/2009 ir panaikinami Tarybos sprendimai 66/399/EEB, 76/894/EEB ir 2009/470/EB (OL L 189, 2014 6 27, p. 1).

      (10)  2014 m. kovo 11 d. Komisijos deleguotasis reglamentas (ES) Nr. 907/2014, kuriuo papildomos Europos Parlamento ir Tarybos reglamento (ES) Nr. 1306/2013 nuostatos dėl mokėjimo agentūrų ir kitų įstaigų, finansų valdymo, sąskaitų patvirtinimo, užstatų ir dėl euro naudojimo (OL L 255, 2014 8 28, p. 18).

      (11)  2013 m. gruodžio 17 d. Europos Parlamento ir Tarybos reglamentas (ES) Nr. 1306/2013 dėl bendros žemės ūkio politikos finansavimo, valdymo ir stebėsenos, kuriuo panaikinami Tarybos reglamentai (EEB) Nr. 352/78, (EB) Nr. 165/94, (EB) Nr. 2799/98, (EB) Nr. 814/2000, (EB) Nr. 1290/2005 ir (EB) Nr. 485/2008 (OL L 347, 2013 12 20, p. 549).

      PRIEDAS

         2 straipsnyje nurodytos reglamentuojamos zonos ir laikotarpiai

      Prancūzijos dalys ir laikotarpiai, nustatyti remiantis Direktyva 2005/94/EB ir apibrėžti:

                  —

                  2017 m. vasario 9 d. Komisijos įgyvendinimo sprendimu (ES) 2017/247 dėl apsaugos priemonių, susijusių su labai patogeniško paukščių gripo protrūkiais tam tikrose valstybėse narėse (OL L 36, 2017 2 11, p. 62);

                  —

                  2017 m. kovo 7 d. Komisijos įgyvendinimo sprendimu (ES) 2017/417, kuriuo iš dalies keičiamas Įgyvendinimo sprendimas (ES) 2017/247 dėl apsaugos priemonių, susijusių su labai patogeniško paukščių gripo protrūkiais tam tikrose valstybėse narėse (OL L 63, 2017 3 9, p. 177);

                  —

                  2017 m. kovo 23 d. Komisijos įgyvendinimo sprendimu (ES) 2017/554, kuriuo iš dalies keičiamas Įgyvendinimo sprendimas (ES) 2017/247 dėl apsaugos priemonių, susijusių su labai patogeniško paukščių gripo protrūkiais tam tikrose valstybėse narėse (OL L 79, 2017 3 24, p. 15);

                  —

                  2017 m. balandžio 11 d. Komisijos įgyvendinimo sprendimu (ES) 2017/696, kuriuo iš dalies keičiamas Įgyvendinimo sprendimas (ES) 2017/247 dėl apsaugos priemonių, susijusių su labai patogeniško paukščių gripo protrūkiais tam tikrose valstybėse narėse (OL L 101, 2017 4 13, p. 80);

                  —

                  2017 m. gegužės 3 d. Komisijos įgyvendinimo sprendimu (ES) 2017/780, kuriuo iš dalies keičiamas Įgyvendinimo sprendimas (ES) 2017/247 dėl apsaugos priemonių, susijusių su labai patogeniško paukščių gripo protrūkiais tam tikrose valstybėse narėse (OL L 116, 2017 5 5, p. 30);

                  —

                  2017 m. birželio 23 d. Komisijos įgyvendinimo sprendimu (ES) 2017/1139, kuriuo iš dalies keičiamas Įgyvendinimo sprendimo (ES) 2017/247 dėl apsaugos priemonių, susijusių su labai patogeniško paukščių gripo protrūkiais tam tikrose valstybėse narėse, priedas (OL L 164, 2017 6 27, p. 59);

                  —

                  2017 m. kovo 31 d. nutarimu, kuriuo nustatomos papildomos prevencijos, priežiūros ir kovos su tam tikrose teritorijos dalyse nustatytu labai patogenišku paukščių gripu priemonės (Prancūzijos Respublikos oficialusis leidinys, 2017 4 2, 24 tekstas iš 71);

                  —

                  prefektūrų nutarimais, kuriais paskelbiama apie 2016 m. gruodžio 1 d.–2017 m. birželio 30 d. patvirtintus labai patogeniško paukščių gripo protrūkius;

                  —

                  prefektūrų nutarimais, kuriais atšaukiami skelbimai apie 2016 m. gruodžio 1 d.–2017 m. birželio 30 d. patvirtintus labai patogeniško paukščių gripo protrūkius.


title: 2018 m. vasario 21 d. Komisijos įgyvendinimo reglamentas (ES) 2018/258, kuriuo, siekiant pritaikyti prie reglamentuojamos bandymo procedūros pakeitimo ir paraiškų teikimo bei sertifikavimo administracinių procedūrų supaprastinimo, iš dalies keičiamas Įgyvendinimo reglamentas (ES) Nr. 725/2011 (Tekstas svarbus EEE. )

text:
22.2.2018

                  LT

                  Europos Sąjungos oficialusis leidinys

                  L 49/1

            KOMISIJOS ĮGYVENDINIMO REGLAMENTAS (ES) 2018/258
      2018 m. vasario 21 d.
      kuriuo, siekiant pritaikyti prie reglamentuojamos bandymo procedūros pakeitimo ir paraiškų teikimo bei sertifikavimo administracinių procedūrų supaprastinimo, iš dalies keičiamas Įgyvendinimo reglamentas (ES) Nr. 725/2011
      (Tekstas svarbus EEE)
      EUROPOS KOMISIJA,
      atsižvelgdama į Sutartį dėl Europos Sąjungos veikimo,
      atsižvelgdama į 2009 m. balandžio 23 d. Europos Parlamento ir Tarybos reglamentą (EB) Nr. 443/2009, nustatantį naujų keleivinių automobilių išmetamų teršalų normas pagal Bendrijos integruotą principą mažinti lengvųjų transporto priemonių išmetamo CO2 kiekį (1), ypač į jo 12 straipsnio 2 dalį,
      kadangi:

                  (1)

                  2017 m. birželio 1 d. Komisija patvirtino Komisijos reglamente (ES) 2017/1151 (2) nustatytą pasaulinę suderintą lengvųjų automobilių bandymų procedūrą (WLTP). WLTP pakeičia naująjį Europos važiavimo ciklą (NEDC), nustatytą Komisijos reglamento (EB) Nr. 692/2008 (3) XII priede. Nuo 2021 m. tikrinimas, ar laikomasi Reglamente (EB) Nr. 443/2009 nustatytų išmetamo CO2 kiekio normų, turi būti atliekamas remiantis pagal WLTP nustatytu išmetamo CO2 kiekiu. Nuo tos datos ir išmetamo CO2 kiekio sumažėjimas dėl ekologinių naujovių turi būti nustatomas remiantis WLTP;

                  (2)

                  siekiant atsižvelgti į tai, kad pasikeitė reglamentuojama bandymo procedūra ir Komisijos įgyvendinimo reglamente (ES) 2017/1153 (4) nustatyta WLTP CO2 verčių susiejimo su atitinkamomis NEDC CO2 vertėmis procedūra, Komisijos įgyvendinimo reglamentą (ES) Nr. 725/2011 (5) reikia iš dalies pakeisti;

                  (3)

                  siekiant sklandžiai pereiti nuo NEDC prie WLTP, paraiškas dėl naujoviškos technologijos pripažinimo ekologine naujove remiantis NEDC turėtų būti galima teikti iki 2019 m. gruodžio 31 d., o remiantis WLTP – nuo šio reglamento įsigaliojimo dienos;

                  (4)

                  nors Komisija patvirtino daugiau kaip dvidešimt ekologinių naujovių, gamintojai šių technologijų Europos Sąjungos transporto priemonių parke iki 2017 m. įdiegė palyginti mažai. Siekiant skatinti plačiau diegti tas technologijas ir kuo labiau išnaudoti galimybes sumažinti lengvųjų automobilių išmetamo CO2 kiekį, patvirtinimo ir sertifikavimo procesas turėtų būti supaprastintas;

                  (5)

                  tikėtina, kad sumažinus ribinę sumažėjimo vertę iki 0,5 g CO2/km būtų paskatinta plačiau diegti naujoviškas technologijas, galinčias sumažinti išmetamo CO2 kiekį. Tačiau, siekiant užtikrinti, kad tas išmetamo CO2 kiekio sumažėjimas būtų faktiškai pasiektas, svarbu jį nustatyti labai tiksliai. Todėl su metodais, kuriais remiantis įrodytas sumažėjimas, susijusią neapibrėžtį reikia įvertinti ir išreikšti skaičiais, o patvirtinimo institucija, tvirtindama išmetamo CO2 kiekio sumažėjimą, turėtų į ją atsižvelgti. Tikslinga sumažėjimo ribinės vertės pakeitimą suderinti su WLTP įvedimu, todėl naujoji ribinė vertė turėtų būti taikoma paraiškoms, pateiktoms remiantis WLTP;

                  (6)

                  siekiant tiksliau ir paprasčiau nustatyti išmetamo CO2 kiekio sumažėjimą, tais atvejais, kai jis nepriklauso nuo transporto priemonės, išmetamo CO2 kiekio sumažėjimą turėtų būti galima įrodyti remiantis komponentų bandymais;

                  (7)

                  siekiant supaprastinti išmetamo CO2 kiekio sumažėjimo patvirtinimą, be išsamios bandymo metodikos sumažėjimui nustatyti, pareiškėjui turėtų būti suteikta galimybė naujoviškos technologijos pripažinimo ekologine naujove paraiškoje pasiūlyti supaprastintą vertinimo metodą arba iš anksto nustatytą išmetamo CO2 kiekio sumažėjimą. Kai naudojamas toks supaprastintas metodas arba iš anksto nustatytas išmetamo CO2 kiekio sumažėjimas, tipo patvirtinimo institucijos patvirtinamas kiekio sumažėjimas turėtų būti nustatomas konservatyviai ir atspindėti mažiausią įrodytą sumažėjimo lygį;

                  (8)

                  technologija, kuri jau tam tikrą laiką yra paplitusi rinkoje, negali būti laikoma naujoviška pagal Reglamento (EB) Nr. 443/2009 12 straipsnį, todėl negali būti laikoma ir ekologine naujove. Todėl, kad būtų sukurtos tinkamos paskatos, tikslinga technologijos naujoviškumą nustatyti remiantis ne 2009-aisiais, o dinamiškais atskaitos metais. Naujieji – dinamiški – atskaitos metai turėtų būti taikomi nuo 2020 m. sausio 1 d. pateiktoms paraiškoms;

                  (9)

                  jei Komisija, remdamasi kitų tomis pačiomis savybėmis pasižyminčių technologijų vertinimo patirtimi, nustato, kad jau buvo tinkamai ir patikimai įrodyta, jog tokios technologijos atitinka Reglamento (EB) Nr. 443/2009 12 straipsnyje nurodytus tinkamumo kriterijus, arba jei naujoviška technologija nepriklauso nuo konkretaus gamintojo transporto priemonės parametrų, turėtų būti galimybė naujovišką technologiją pripažinti ekologine naujove priimant sprendimą, kuriuo visiems gamintojams suteikiama galimybė patvirtinti išmetamo CO2 kiekio sumažėjimą remiantis tuo sprendimu, jei įvykdytos jame nustatytos sąlygos;

                  (10)

                  tam tikroms naujoviškoms technologijoms būtini tvirti statistiniai įrodymai, pagrindžiantys naujoviškos technologijos pripažinimo ekologine naujove paraiškoje nurodytas prielaidas ir bandymo metodikoje pasiūlytus parametrus. Siekiant turėti kuo įvairesnių duomenų rinkinius, turėtų būti numatyta galimybė gamintojų ar tiekėjų grupei paraišką teikti kartu. Tokiu atveju grupė turėtų turėti galimybę pateikti paraišką, kurioje pateikiamos kelios patikros ataskaitos, jei tai būtina dėl konfidencialumo ar konkurencijos priežasčių;

                  (11)

                  siekiant užtikrinti, kad patvirtintas išmetamo CO2 kiekio sumažėjimas, kuriuo gamintojai remiasi siekdami atitikties normai, būtų tikslus, Komisija turėtų galėti greitai reaguoti ir pranešti gamintojams, jei aptinka arba yra informuojama apie bandymo metodikos arba naujoviškos technologijos nukrypimus ar nenuoseklumą, galinčius paveikti patvirtinto sumažėjimo lygį;

                  (12)

                  patirtis rodo, kad gali reikėti patikslinti ekologinių naujovių pripažinimo sprendimuose nustatytas bandymo metodikas, inter alia, siekiant atsižvelgti į techninius pokyčius, arba išplėsti pripažinimo sprendimo taikymo sritį, kad ji apimtų įvairesnes transporto priemones. Todėl ir pradinės paraiškos teikėjas, ir Komisija turėtų galėti inicijuoti tų sprendimų pakeitimus;

                  (13)

                  todėl Įgyvendinimo reglamentas (ES) Nr. 725/2011 turėtų būti atitinkamai iš dalies pakeistas;

                  (14)

                  šiame reglamente numatytos priemonės atitinka Klimato kaitos komiteto nuomonę,

            PRIĖMĖ ŠĮ REGLAMENTĄ:
      1 straipsnis
      Įgyvendinimo reglamentas (ES) Nr. 725/2011 iš dalies keičiamas taip:

                  1)

                  2 straipsnis iš dalies keičiamas taip:

                              a)

                              2 dalies pirmas sakinys pakeičiamas taip:
                              „Pagal šį reglamentą teikti naujoviškos technologijos pripažinimo ekologine naujove paraišką galima, jei įvykdytos šios sąlygos:“;

                              b)

                              2 dalies a punktas pakeičiamas taip:

                                          „a)

                                          technologija įdiegta ne daugiau kaip 3 % visų naujų 2009 m. užregistruotų keleivinių automobilių, jei paraiška pateikiama iki 2019 m. gruodžio 31 d., arba ne daugiau kaip 3 % visų n – 4 metais (n – paraiškos teikimo metai) užregistruotų naujų keleivinių automobilių, jei paraiška teikiama po 2020 m. sausio 1 d.;“;

                              c)

                              pridedama 3 dalis:
                              „3.   Naujoviškos technologijos pripažinimo ekologine naujove paraišką galima teikti remiantis standartine bandymo procedūra pagal šias nuostatas:

                                          a)

                                          iki 2019 m. gruodžio 31 d. – remiantis Reglamento (EB) Nr. 692/2008 XII priede nurodytu naujuoju Europos važiavimo ciklu;

                                          b)

                                          nuo 2018 m. kovo 14 d. – remiantis Komisijos reglamente (ES) 2017/1151 (*1) nurodyta pasauline suderinta lengvųjų transporto priemonių bandymų procedūra.

                                 (*1)  2017 m. birželio 1 d. Komisijos reglamentas (ES) 2017/1151, kuriuo papildomas Europos Parlamento ir Tarybos reglamentas (EB) Nr. 715/2007 dėl variklinių transporto priemonių tipo patvirtinimo atsižvelgiant į išmetamųjų teršalų kiekį iš lengvųjų keleivinių ir komercinių transporto priemonių (Euro 5 ir Euro 6) ir dėl transporto priemonių remonto ir priežiūros informacijos prieigos, iš dalies keičiama Europos Parlamento ir Tarybos direktyva 2007/46/EB, Komisijos reglamentas (EB) Nr. 692/2008 bei Komisijos reglamentas (ES) Nr. 1230/2012 ir kuriuo panaikinamas Komisijos reglamentas (EB) Nr. 692/2008 (OL L 175, 2017 7 7, p. 1).“;"

                  2)

                  3 straipsnis iš dalies keičiamas taip:

                              i)

                              c punktas pakeičiamas taip:
                              „c)   paraiškos teikėjas– gamintojas ar tiekėjas arba gamintojų ar tiekėjų grupė, teikiantis (-i) naujoviškos technologijos pripažinimo ekologine naujove paraišką;“;

                              ii)

                              pridedamas f punktas:
                              „f)   prašytojas– gamintojas ar tiekėjas arba gamintojų ar tiekėjų grupė, prašantis (-i) iš dalies pakeisti sprendimą pripažinti naujovišką technologiją ekologine naujove.“;

                  3)

                  4 straipsnis iš dalies keičiamas taip:

                              a)

                              antraštė pakeičiama taip:
                              „4 straipsnis
                              Naujoviškos technologijos pripažinimo ekologine naujove paraiška“;

                              b)

                              2 dalis iš dalies keičiama taip:

                                          i)

                                          įvadinis sakinys pakeičiamas taip:
                                          „Naujoviškos technologijos pripažinimo ekologine naujove paraiškoje pateikiama ši informacija:“;

                                          ii)

                                          e punktas pakeičiamas taip:

                                                      „e)

                                                      metodika, pagal kurią įrodomas išmetamo CO2 kiekio sumažėjimas dėl naujoviškos technologijos, ir nuoroda į taikomą standartinę bandymo procedūrą pagal 2 straipsnio 3 dalį arba, jei tokią metodiką jau patvirtino Komisija, nuoroda į patvirtintą metodiką;“;

                                          iii)

                                          įrašomas ea punktas:

                                                      „ea)

                                                      kai tinkama ir papildomai prie e punkte nurodytos metodikos – supaprastintas patvirtintino išmetamo CO2 kiekio sumažėjimo vertinimo metodas arba iš anksto nustatytos išmetamo CO2 kiekio sumažėjimo vertės, naudotini visų transporto priemonių, kuriose įdiegta naujoviška technologija, sertifikavimo tikslais;“;

                                          iv)

                                          f punkto i ir ii papunkčiai pakeičiami taip:

                                                      „i)

                                                      išmetamo CO2 kiekio sumažėjimas dėl naujoviškos technologijos, nustatytas pagal e ir, kai tinkama, ea punktą, atitinka 9 straipsnio 1 dalyje nurodytą atitinkamą ribinę vertę, atsižvelgiant į technologijos dėvėjimąsi ilgainiui;

                                                      ii)

                                                      išmetamo CO2 kiekio sumažėjimo dėl naujoviškos technologijos negalima arba tik iš dalies galima nustatyti pagal Reglamento (EB) Nr. 443/2009 12 straipsnio 2 dalies c punkte nurodytą ir šio reglamento 2 straipsnio 3 dalyje nustatytą standartinę bandymo procedūrą;“;

                                          v)

                                          pridedamas iv papunktis:

                                                      „iv)

                                                      išmetamo CO2 kiekio sumažėjimo vertė, transporto priemonei priskiriama patvirtinimo momentu pagal supaprastintą vertinimo metodą arba taikant iš anksto nustatytas išmetamo CO2 kiekio sumažėjimo vertes, kaip nurodyta ea punkte, yra ne didesnė už išmetamųjų teršalų kiekio sumažėjimą dėl naujoviškos technologijos, nustatytą pagal e punkte nurodytą bandymo metodiką, įskaitant bet kokią galimą sąveiką su kitomis patvirtintomis ekologinėmis naujovėmis.“;

                  4)

                  5 straipsnis iš dalies keičiamas taip:

                              a)

                              antraštė pakeičiama taip:
                              „5 straipsnis
                              Bazinė technologija ir ekologinė naujovė“;

                              b)

                              1 dalies a ir b punktai pakeičiami taip:

                                          „a)

                                          ekologinės naujovės transporto priemonę, kurioje diegiama naujoviška technologija, arba, kai tinkama, naujovišką technologiją kaip atskirą komponentą;

                                          b)

                                          bazinę transporto priemonę, kurioje neįdiegta naujoviška technologija, bet kuri visais kitais atžvilgiais yra tokia pati, kaip ir ekologinės naujovės transporto priemonė, arba, kai tinkama, bazinę technologiją kaip atskirą komponentą.“;

                              c)

                              2 dalis pakeičiama taip:
                              „2.   Jei paraiškos teikėjas mano, kad 8 ir 9 straipsniuose nurodytus duomenis galima įrodyti kitais būdais nei nurodytieji 1 dalyje, naujoviškos technologijos pripažinimo ekologine naujove paraiškoje nurodoma reikiama išsami tokios išvados pagrindžiamoji informacija ir metodika, pagal kurią gaunami lygiaverčiai rezultatai.“;

                              d)

                              pridedama 3 dalis:
                              „3.   Kai naujoviškos technologijos pripažinimo ekologine naujove paraiška teikiama remiantis WLTP, kaip nurodyta 2 straipsnio 3 dalies b punkte, bazine transporto priemone laikoma interpoliacijos šeimos transporto priemonė, atitinkanti blogiausią atvejį išmetamų teršalų kiekio sumažėjimui įrodyti.
                              Reglamento (ES) 2017/1151 XXI priedo 6 papildomo priedo 1.2.3.1 punkto antroje pastraipoje nurodytu atveju bazine transporto priemone laikoma bandomoji transporto priemonė H.
                              Bazinės transporto priemonės pasirinkimas pagrindžiamas tvirtais ir nepriklausomais statistiniais duomenimis, kuriais remiantis galima daryti patikrinamas prielaidas apie bazinės transporto priemonės tinkamumą ir reprezentatyvumą.“;

                  5)

                  7 straipsnis iš dalies keičiamas taip:

                              a)

                              pridedama 1a dalis:
                              „1a.   Kai paraiškos teikėjas yra gamintojų arba tiekėjų grupė, taikomos šios sąlygos:

                                          a)

                                          priklausomai nuo naujoviškos technologijos pripažinimo ekologine naujove paraiškos turinio, nepriklausoma sertifikuota įstaiga atlieka 2 dalies a–e punktuose nurodytas patikras, kai tinkama, dėl kiekvieno pareiškėjo (grupės) nario;

                                          b)

                                          kai tinkama dėl konfidencialumo ar konkurencijos priežasčių, paraiškos teikėjo (grupės) nariai gali pateikti kelias patikros ataskaitas, kuriose ta pati paraiška pagrindžiama skirtingais duomenų rinkiniais.“;

                              b)

                              2 dalis iš dalies keičiama taip:

                                          i)

                                          įrašomas ca punktas:

                                                      „ca)

                                                      patikrina, jei taikomas 4 straipsnio 2 dalies ea punktas, ar tame punkte nurodytas supaprastintas vertinimo metodas arba iš anksto nustatytos išmetamo CO2 kiekio sumažėjimo vertės tinka atitinkamų 4 straipsnio 2 dalies d punkte nurodytų transporto priemonių išmetamo CO2 kiekio sumažėjimui patvirtinti ir atitinka 4 straipsnio 2 dalies f punkto iv papunktyje nustatytus būtinuosius reikalavimus;“;

                                          ii)

                                          įrašoma ši pastraipa:
                                          „Vykdydama c ir ca punktų reikalavimus, nepriklausoma sertifikuota įstaiga pateikia bandymo protokolus, parengtus patikrai atlikti.“;

                              c)

                              3 dalies pirma pastraipa pakeičiama taip:
                              „Kad pagal 11 straipsnį būtų galima patvirtinti išmetamo CO2 kiekio sumažėjimą, nepriklausoma sertifikuota įstaiga gamintojo prašymu parengia kelių ekologinių naujovių, įdiegtų vieno tipo, varianto, versijos ar, kai tinkama, interpoliacijos šeimos transporto priemonėse, sąveikos ataskaitą.“;

                  6)

                  8 straipsnis iš dalies keičiamas taip:

                              a)

                              1 dalies a ir b punktai pakeičiami taip:

                                          „a)

                                          bazinės transporto priemonės išmetamo CO2 kiekis ir ekologinės naujovės transporto priemonės, kurioje įdiegta ir veikia naujoviška technologija, išmetamo CO2 kiekis, nustatytas taikant 4 straipsnio 2 dalies e punkte nurodytą metodiką ir, kai tinkama, to straipsnio ea punkte nurodytą supaprastintą vertinimo metodą;

                                          b)

                                          bazinės transporto priemonės išmetamo CO2 kiekis ir ekologinės naujovės transporto priemonės, kurioje įdiegta ir veikia naujoviška technologija, išmetamo CO2 kiekis, nustatytas pagal 2 straipsnio 3 dalies a arba b punkte nurodytą standartinę bandymo procedūrą.“;

                              b)

                              2 dalis papildoma šia pastraipa:
                              „Kai naujoviškos technologijos pripažinimo ekologine naujove paraiška teikiama remiantis 2 straipsnio 3 dalies b punktu, išmetamųjų teršalų kiekio sumažėjimui nustatyti įvertinama ir skaičiais išreiškiama matavimo neapibrėžtis. Skaičiais išreikšta matavimo neapibrėžtis atimama iš bendro išmetamų teršalų kiekio sumažėjimo.“;

                              c)

                              pridedama 3 dalis:
                              „3.   Kai pagal 4 straipsnio 2 dalies ea punktą pasiūlomos iš anksto nustatytos išmetamo CO2 kiekio sumažėjimo vertės, jos turi būti ne didesnės už bendrą sumažėjimą, nustatytą pagal 2 dalį.“;

                  7)

                  9 straipsnis iš dalies keičiamas taip:

                              a)

                              1 dalis pakeičiama taip:
                              „1.   Minimalus dėl naujoviškos technologijos pasiekiamas sumažėjimas pagal 8 straipsnio 2 dalį turi būti:

                                          a)

                                          1 g CO2/km, jei paraiška pateikta remiantis 2 straipsnio 3 dalies a punktu;

                                          b)

                                          0,5 g CO2/km, jei paraiška pateikta remiantis 2 straipsnio 3 dalies b punktu.“;

                              b)

                              2 dalies žodžių junginiai „standartinį bandymų ciklą“ ir „standartinis bandymų ciklas netaikomas“ atitinkamai pakeičiami junginiais „standartinę bandymo procedūrą“ ir „standartinė bandymo procedūra netaikoma“;

                  8)

                  10 straipsnio antraštė pakeičiama taip:
                  „10 straipsnis
                  Naujoviškos technologijos pripažinimo ekologine naujove paraiškos vertinimas“;

                  9)

                  11 straipsnis iš dalies keičiamas taip:

                              a)

                              2 dalis pakeičiama taip:
                              „2.   Pagal atitinkamą sprendimą pripažinti naujovišką technologiją ekologine naujove įrodytas patvirtintas išmetamo CO2 kiekio sumažėjimas dėl ekologinės naujovės atskirai nurodomas tipo patvirtinimo dokumentuose ir pagal Direktyvą 2007/46/EB išduodamame atitikties liudijime, remiantis techninių tarnybų pagal tos direktyvos 11 straipsnį atliktais bandymais taikant patvirtintą bandymo metodiką.
                              Priklausomai nuo pripažinimo sprendimo reikalavimų, iš bendro patvirtintino sumažėjimo atimama 8 straipsnio 2 dalyje nurodyta skaičiais išreikšta matavimo neapibrėžtis. Jei tam tikro tipo, varianto, versijos ar, kai tinkama, interpoliacijos šeimos transporto priemonių išmetamo CO2 kiekio sumažėjimas dėl ekologinės naujovės yra mažesnis nei atitinkama 9 straipsnio 1 dalyje nurodyta ribinė vertė, toks sumažėjimas netvirtinamas.
                              Jei pripažinimo sprendime nurodytos pagal 4 straipsnio 2 dalies ea punktą iš anksto nustatytos išmetamo CO2 kiekio sumažėjimo vertės, atitinkama iš anksto nustatyta išmetamo CO2 kiekio sumažėjimo vertė gali būti tiesiogiai įrašoma tipo patvirtinimo dokumentuose, jei tipo patvirtinimo institucija gali patvirtinti, kad transporto priemonėje įrengta naujoviška technologija pagal pripažinimo sprendime nustatytas specifikacijas.“;

                              b)

                              4 dalies antroje pastraipoje vertė „1 g CO2/km“ pakeičiama verte „0,5 g CO2/km“;

                  10)

                  12 straipsnis iš dalies keičiamas taip:

                              a)

                              1 dalyje po antros pastraipos įterpiama ši pastraipa:
                              „Komisija taip pat gali, nustačiusi arba informuota apie bandymo metodikos arba naujoviškos technologijos nukrypimus arba nenuoseklumą, palyginti su informacija, kurią gavo naujoviškos technologijos pripažinimo ekologine naujove paraiškoje, pranešti apie tai gamintojui.“;

                              b)

                              3 dalis pakeičiama taip:
                              „3.   Gamintojas, į kurio patvirtintą išmetamo CO2 kiekio sumažėjimą nebeatsižvelgiama, gali pateikti paraišką iš naujo sertifikuoti atitinkamas transporto priemones pagal 11 straipsnyje nustatytą procedūrą arba, kai tinkama, prašyti iš dalies pakeisti pripažinimo sprendimą pagal 12a straipsnį; toks prašymas pagrindžiamas duomenimis, būtinais siekiant įrodyti bandymo metodikos tinkamumą ir išmetamo CO2 kiekio sumažėjimą dėl naujoviškos technologijos.“;

                  11)

                  įterpiamas 12a straipsnis:
                  „12a straipsnis
                  Sprendimo pripažinti naujovišką technologiją ekologine naujove pakeitimai
                  1.   Gamintojas arba tiekėjas, taip pat pradinės paraiškos teikėjas, gali Komisijai pateikti prašymą iš dalies pakeisti galiojantį pripažinimo sprendimą. Prašymas ir visi patvirtinamieji dokumentai taip pat pateikiami elektroniniu paštu ar elektroninėje duomenų laikmenoje arba įkeliami į Komisijos valdomą serverį. Raštiškame prašyme pateikiamas patvirtinamųjų dokumentų sąrašas.
                  2.   Su prašymu padaryti pakeitimą pateikiama informacija ir įrodymai:

                              a)

                              prašytojo kontaktiniai duomenys;

                              b)

                              nuoroda į pripažinimo sprendimą, kurį prašoma iš dalies pakeisti;

                              c)

                              siūlomų pakeitimų aprašas ir jo santrauka;

                              d)

                              įrodymas, kad pakeitimai būtini ir tinkami;

                              e)

                              įrodymas, kad išmetamųjų teršalų kiekio sumažėjimas dėl naujoviškos technologijos, nustatytas pagal iš dalies pakeistą bandymo metodiką arba, kai tinkama, naują arba iš dalies pakeistą supaprastintą vertinimo metodą, arba iš anksto nustatytas išmetamo CO2 kiekio sumažėjimas atitinka 9 straipsnio 1 dalyje nurodytą ribinę vertę, atsižvelgiant į technologijos dėvėjimąsi ilgainiui;

                              f)

                              nepriklausomos sertifikuotos įstaigos patikrinimo ataskaita, kurioje patvirtinama, kad:

                                          i)

                                          iš dalies pakeista bandymo metodika atitinka 6 straipsnio 1 dalyje nustatytus reikalavimus ir, kai taikoma, 4 straipsnio 2 dalies f punkto iv papunktyje nustatytus reikalavimus;

                                          ii)

                                          išmetamųjų teršalų kiekio sumažėjimas dėl naujoviškos technologijos, nustatytas pagal iš dalies pakeistą bandymo metodiką arba, kai tinkama, naują arba iš dalies pakeistą supaprastintą vertinimo metodą, arba iš anksto nustatytas išmetamo CO2 kiekio sumažėjimas atitinka 9 straipsnio 1 dalyje nurodytą atitinkamą ribinę vertę, atsižvelgiant į technologijos dėvėjimąsi ilgainiui.

                        3.   Gavusi prašymą iš dalies pakeisti sprendimą, Komisija paskelbia 2 dalies c punkte nurodytą siūlomų pakeitimų aprašo santrauką.
                  4.   Komisija įvertina prašymą iš dalies pakeisti sprendimą ir per devynis mėnesius nuo išsamaus prašymo gavimo iš dalies pakeičia pripažinimo sprendimą, jei nėra prieštaravimų dėl siūlomų pakeitimų tinkamumo.
                  Iš dalies pakeistame pripažinimo sprendime prireikus nurodomas jo taikomumas ir informacija, kurios reikia, kad būtų galima pagal šio reglamento 11 straipsnį patvirtinti išmetamo CO2 kiekio sumažėjimą, atsižvelgiant į taikomas Reglamente (EB) Nr. 1049/2001 nurodytas teisės visuomenei susipažinti su dokumentais išimtis.
                  5.   Komisija gali reikalauti pakoreguoti siūlomus pakeitimus. Tokiu atveju Komisija dėl siūlomų pakeitimų konsultuojasi su prašytoju, taip pat kitais suinteresuotaisiais subjektais, įskaitant naujoviškos technologijos pripažinimo ekologine naujove pradinės paraiškos teikėją, ir, kai tinkama, atsižvelgia į gautas pastabas.
                  6.   Jei Komisija mano, kad dėl naujoviškos technologijos ir su ja susijusios iš dalies pakeistos bandymo metodikos sudėtingumo arba dėl prašymo iš dalies pakeisti sprendimą apimties ir turinio per devynių mėnesių vertinimo laikotarpį prašymo tinkamai įvertinti negalima, vertinimo laikotarpis gali būti pratęsiamas penkiais mėnesiais.
                  Per 40 dienų nuo prašymo gavimo Komisija praneša prašytojui, ar vertinimo laikotarpis bus pratęstas.
                  7.   Komisija gali bet kada iš dalies pakeisti pripažinimo sprendimą savo iniciatyva, visų pirma, kad būtų atsižvelgta į technikos pažangą. Komisija dėl pakeitimų, kuriuos yra numačiusi, konsultuojasi su naujoviškos technologijos pripažinimo ekologine naujove pradinės paraiškos teikėju ir kitais suinteresuotaisiais subjektais ir, kai tinkama, atsižvelgia į gautas pastabas.“;

                  12)

                  14 straipsnis išbraukiamas.

            2 straipsnis
      Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.

         Šis reglamentas privalomas visas ir tiesiogiai taikomas visose valstybėse narėse.
         Priimta Briuselyje 2018 m. vasario 21 d.

               Komisijos vardu

               Pirmininkas

            Jean-Claude JUNCKER

         (1)  OL L 140, 2009 6 5, p. 1.

         (2)  2017 m. birželio 1 d. Komisijos reglamentas (ES) 2017/1151, kuriuo papildomas Europos Parlamento ir Tarybos reglamentas (EB) Nr. 715/2007 dėl variklinių transporto priemonių tipo patvirtinimo atsižvelgiant į išmetamųjų teršalų kiekį iš lengvųjų keleivinių ir komercinių transporto priemonių (euro 5 ir euro 6) ir dėl transporto priemonių remonto ir priežiūros informacijos prieigos, iš dalies keičiama Europos Parlamento ir Tarybos direktyva 2007/46/EB, Komisijos reglamentas (EB) Nr. 692/2008 bei Komisijos reglamentas (ES) Nr. 1230/2012 ir kuriuo panaikinamas Komisijos reglamentas (EB) Nr. 692/2008 (OL L 175, 2017 7 7, p. 1).

         (3)  2008 m. liepos 18 d. Komisijos reglamentas (EB) Nr. 692/2008, įgyvendinantis ir iš dalies keičiantis Europos Parlamento ir Tarybos reglamentą (EB) Nr. 715/2007 dėl variklinių transporto priemonių tipo patvirtinimo atsižvelgiant į išmetamųjų teršalų kiekį iš lengvųjų keleivinių ir komercinių transporto priemonių (euro 5 ir euro 6) ir dėl transporto priemonių remonto ir priežiūros informacijos prieigos (OL L 199, 2008 7 28, p. 1).

         (4)  2017 m. birželio 2 d. Komisijos įgyvendinimo reglamentas (ES) 2017/1153, kuriuo nustatoma dėl reglamentuojamos bandymo procedūros pakeitimo reikalingų koreliacijos parametrų nustatymo metodika ir iš dalies keičiamas Reglamentas (ES) Nr. 1014/2010 (OL L 175, 2017 7 7, p. 679).

         (5)  2011 m. liepos 26 d. Komisijos įgyvendinimo reglamentas (ES) Nr. 725/2011, kuriuo pagal Europos Parlamento ir Tarybos reglamentą (EB) Nr. 443/2009 nustatoma keleivinių automobilių išmetamo CO2 kiekio mažinimo naujoviškų technologijų pripažinimo ir patvirtinimo sistema (OL L 194, 2011 7 26, p. 19).


title: 2018 m. vasario 21 d. Komisijos įgyvendinimo reglamentas (ES) 2018/259, kuriuo, siekiant pritaikyti prie reglamentuojamos bandymo procedūros pakeitimo ir paraiškų teikimo bei sertifikavimo administracinių procedūrų supaprastinimo, iš dalies keičiamas Įgyvendinimo reglamentas (ES) Nr. 427/2014 (Tekstas svarbus EEE. )

text:
22.2.2018

                  LT

                  Europos Sąjungos oficialusis leidinys

                  L 49/9

            KOMISIJOS ĮGYVENDINIMO REGLAMENTAS (ES) 2018/259
      2018 m. vasario 21 d.
      kuriuo, siekiant pritaikyti prie reglamentuojamos bandymo procedūros pakeitimo ir paraiškų teikimo bei sertifikavimo administracinių procedūrų supaprastinimo, iš dalies keičiamas Įgyvendinimo reglamentas (ES) Nr. 427/2014
      (Tekstas svarbus EEE)
      EUROPOS KOMISIJA,
      atsižvelgdama į Sutartį dėl Europos Sąjungos veikimo,
      atsižvelgdama į 2011 m. gegužės 11 d. Europos Parlamento ir Tarybos reglamentą (ES) Nr. 510/2011, kuriuo nustatomos naujų lengvųjų komercinių transporto priemonių išmetamų teršalų normos pagal Sąjungos integruotą principą mažinti lengvųjų transporto priemonių išmetamo CO2 kiekį (1), ypač į jo 12 straipsnio 2 dalį,
      kadangi:

                  (1)

                  2017 m. birželio 1 d. Komisija patvirtino Komisijos reglamente (ES) 2017/1151 (2) nustatytą pasaulinę suderintą lengvųjų automobilių bandymų procedūrą (WLTP). WLTP pakeičia naująjį Europos važiavimo ciklą (NEDC), nustatytą Komisijos reglamento (EB) Nr. 692/2008 (3) XII priede. Nuo 2021 m. tikrinimas, ar laikomasi Reglamente (ES) Nr. 510/2011 nustatytų išmetamo CO2 kiekio normų, turi būti atliekamas remiantis pagal WLTP nustatytu išmetamo CO2 kiekiu. Nuo tos datos ir išmetamo CO2 kiekio sumažėjimas dėl ekologinių naujovių turi būti nustatomas remiantis WLTP;

                  (2)

                  siekiant atsižvelgti į tai, kad pasikeitė reglamentuojama bandymo procedūra ir Komisijos įgyvendinimo reglamente (ES) 2017/1153 (4) nustatyta WLTP CO2 verčių susiejimo su atitinkamomis NEDC CO2 vertėmis procedūra, Komisijos įgyvendinimo reglamentą (ES) Nr. 427/2014 (5) reikia iš dalies pakeisti;

                  (3)

                  siekiant sklandžiai pereiti nuo NEDC prie WLTP, paraiškas dėl naujoviškos technologijos pripažinimo ekologine naujove remiantis NEDC turėtų būti galima teikti iki 2019 m. gruodžio 31 d., o remiantis WLTP – nuo šio reglamento įsigaliojimo dienos;

                  (4)

                  nors Komisija patvirtino daugiau kaip dvidešimt ekologinių naujovių, gamintojai šių technologijų Europos Sąjungos transporto priemonių parke iki 2017 m. įdiegė palyginti mažai. Siekiant skatinti plačiau diegti tas technologijas ir kuo labiau išnaudoti galimybes sumažinti lengvųjų komercinių transporto priemonių išmetamo CO2 kiekį, patvirtinimo ir sertifikavimo procesas turėtų būti supaprastintas;

                  (5)

                  tikėtina, kad sumažinus ribinę sumažėjimo vertę iki 0,5 g CO2/km būtų paskatinta plačiau diegti naujoviškas technologijas, galinčias sumažinti išmetamo CO2 kiekį. Tačiau, siekiant užtikrinti, kad tas išmetamo CO2 kiekio sumažėjimas būtų faktiškai pasiektas, svarbu jį nustatyti labai tiksliai. Todėl su metodais, kuriais remiantis įrodytas sumažėjimas, susijusią neapibrėžtį reikia įvertinti ir išreikšti skaičiais, o patvirtinimo institucija, tvirtindama išmetamo CO2 kiekio sumažėjimą, turėtų į ją atsižvelgti. Tikslinga sumažėjimo ribinės vertės pakeitimą suderinti su WLTP įvedimu, todėl naujoji ribinė vertė turėtų būti taikoma paraiškoms, pateiktoms remiantis WLTP;

                  (6)

                  siekiant tiksliau ir paprasčiau nustatyti išmetamo CO2 kiekio sumažėjimą, tais atvejais, kai jis nepriklauso nuo transporto priemonės, išmetamo CO2 kiekio sumažėjimą turėtų būti galima įrodyti remiantis komponentų bandymais;

                  (7)

                  siekiant supaprastinti išmetamo CO2 kiekio sumažėjimo patvirtinimą, be išsamios bandymo metodikos sumažėjimui nustatyti, pareiškėjui turėtų būti suteikta galimybė naujoviškos technologijos pripažinimo ekologine naujove paraiškoje pasiūlyti supaprastintą vertinimo metodą arba iš anksto nustatytą išmetamo CO2 kiekio sumažėjimą. Kai naudojamas toks supaprastintas metodas arba iš anksto nustatytas išmetamo CO2 kiekio sumažėjimas, tipo patvirtinimo institucijos patvirtinamas kiekio sumažėjimas turėtų būti nustatomas konservatyviai ir atspindėti mažiausią įrodytą sumažėjimo lygį;

                  (8)

                  technologija, kuri jau tam tikrą laiką yra paplitusi rinkoje, negali būti laikoma naujoviška pagal Reglamento (ES) Nr. 510/2011 12 straipsnį, todėl negali būti pripažįstama ekologine naujove. Todėl, kad būtų sukurtos tinkamos paskatos, tikslinga technologijos naujoviškumą nustatyti remiantis ne 2009-aisiais, o dinamiškais atskaitos metais. Naujieji – dinamiški – atskaitos metai turėtų būti taikomi nuo 2020 m. sausio 1 d. pateiktoms paraiškoms;

                  (9)

                  jei Komisija, remdamasi kitų tomis pačiomis savybėmis pasižyminčių technologijų vertinimo patirtimi, nustato, kad jau buvo tinkamai ir patikimai įrodyta, jog tokios technologijos atitinka Reglamento (ES) Nr. 510/2011 12 straipsnyje nurodytus tinkamumo kriterijus, arba jei naujoviška technologija nepriklauso nuo konkretaus gamintojo transporto priemonės parametrų, turėtų būti galimybė naujovišką technologiją pripažinti ekologine naujove priimant sprendimą, kuriuo visiems gamintojams suteikiama galimybė patvirtinti išmetamo CO2 kiekio sumažėjimą remiantis tuo sprendimu, jei įvykdytos jame nustatytos sąlygos;

                  (10)

                  tam tikroms naujoviškoms technologijoms būtini tvirti statistiniai įrodymai, pagrindžiantys naujoviškos technologijos pripažinimo ekologine naujove paraiškoje nurodytas prielaidas ir bandymo metodikoje pasiūlytus parametrus. Siekiant turėti kuo įvairesnių duomenų rinkinius, turėtų būti numatyta galimybė gamintojų ar tiekėjų grupei paraišką teikti kartu. Tokiu atveju grupė turėtų turėti galimybę pateikti paraišką, kurioje pateikiamos kelios patikros ataskaitos, jei tai būtina dėl konfidencialumo ar konkurencijos priežasčių;

                  (11)

                  siekiant užtikrinti, kad patvirtintas išmetamo CO2 kiekio sumažėjimas, kuriuo gamintojai remiasi siekdami atitikties normai, būtų tikslus, Komisija turėtų galėti greitai reaguoti ir pranešti gamintojams, jei aptinka arba yra informuojama apie bandymo metodikos arba naujoviškos technologijos nukrypimus ar nenuoseklumą, galinčius paveikti patvirtinto sumažėjimo lygį;

                  (12)

                  patirtis rodo, kad gali reikėti patikslinti ekologinių naujovių patvirtinimo sprendimuose nustatytas bandymo metodikas, inter alia, siekiant atsižvelgti į techninius pokyčius, arba išplėsti pripažinimo sprendimo taikymo sritį, kad ji apimtų įvairesnes transporto priemones. Todėl ir pradinės paraiškos teikėjas, ir Komisija turėtų galėti inicijuoti tų sprendimų pakeitimus;

                  (13)

                  todėl Įgyvendinimo reglamentas (ES) Nr. 427/2014 turėtų būti atitinkamai iš dalies pakeistas;

                  (14)

                  šiame reglamente numatytos priemonės atitinka Klimato kaitos komiteto nuomonę,

            PRIĖMĖ ŠĮ REGLAMENTĄ:
      1 straipsnis
      Įgyvendinimo reglamentas (ES) Nr. 427/2014 iš dalies keičiamas taip:

                  1)

                  2 straipsnis iš dalies keičiamas taip:

                              a)

                              2 dalies pirmas sakinys pakeičiamas taip:
                              „Pagal šį reglamentą teikti naujoviškos technologijos pripažinimo ekologine naujove paraišką galima, jei įvykdytos šios sąlygos:“;

                              b)

                              2 dalies a punktas pakeičiamas taip:

                                          „a)

                                          technologija įdiegta ne daugiau kaip 3 % visų naujų 2009 m. užregistruotų lengvųjų komercinių transporto priemonių, jei paraiška pateikiama iki 2019 m. gruodžio 31 d., arba ne daugiau kaip 3 % visų n – 4 metais (n – paraiškos teikimo metai) užregistruotų naujų lengvųjų komercinių transporto priemonių, jei paraiška teikiama po 2020 m. sausio 1 d.;“;

                              c)

                              pridedama 4 dalis:
                              „4.   Naujoviškos technologijos pripažinimo ekologine naujove paraišką galima teikti remiantis standartine bandymo procedūra pagal šias nuostatas:

                                          a)

                                          iki 2019 m. gruodžio 31 d. – remiantis Reglamento (EB) Nr. 692/2008 XII priede nurodytu naujuoju Europos važiavimo ciklu;

                                          b)

                                          nuo 2018 m. kovo 14 d. – remiantis Komisijos reglamente (ES) 2017/1151 (*1) nurodyta pasauline suderinta lengvųjų transporto priemonių bandymo procedūra.

                                 (*1)  2017 m. birželio 1 d. Komisijos reglamentas (ES) 2017/1151, kuriuo papildomas Europos Parlamento ir Tarybos reglamentas (EB) Nr. 715/2007 dėl variklinių transporto priemonių tipo patvirtinimo atsižvelgiant į išmetamųjų teršalų kiekį iš lengvųjų keleivinių ir komercinių transporto priemonių (Euro 5 ir Euro 6) ir dėl transporto priemonių remonto ir priežiūros informacijos prieigos, iš dalies keičiama Europos Parlamento ir Tarybos direktyva 2007/46/EB, Komisijos reglamentas (EB) Nr. 692/2008 bei Komisijos reglamentas (ES) Nr. 1230/2012 ir kuriuo panaikinamas Komisijos reglamentas (EB) Nr. 692/2008 (OL L 175, 2017 7 7, p. 1).“;"

                  2)

                  3 straipsnis iš dalies keičiamas taip:

                              a)

                              3 punktas pakeičiamas taip:
                              „3.   paraiškos teikėjas– gamintojas ar tiekėjas arba gamintojų ar tiekėjų grupė, teikiantis (-i) naujoviškos technologijos pripažinimo ekologine naujove paraišką;“;

                              b)

                              6 punktas pakeičiamas taip:
                              „6.   Prašytojas– gamintojas ar tiekėjas arba gamintojų ar tiekėjų grupė, prašantis (-i) iš dalies pakeisti sprendimą pripažinti naujovišką technologiją ekologine naujove;“;

                  3)

                  4 straipsnis iš dalies keičiamas taip:

                              a)

                              antraštė pakeičiama taip:
                              „4 straipsnis
                              Naujoviškos technologijos pripažinimo ekologine naujove paraiška“;

                              b)

                              2 dalis iš dalies keičiama taip:

                                          i)

                                          įvadinis sakinys pakeičiamas taip:
                                          „Naujoviškos technologijos pripažinimo ekologine naujove paraiškoje pateikiama ši informacija:“;

                                          ii)

                                          e punktas pakeičiamas taip:

                                                      „e)

                                                      metodika, pagal kurią įrodomas išmetamo CO2 kiekio sumažėjimas dėl naujoviškos technologijos, ir nuoroda į taikomą standartinę bandymo procedūrą pagal 2 straipsnio 4 dalį arba, jei tokią metodiką jau patvirtino Komisija, nuoroda į patvirtintą metodiką;“;

                                          iii)

                                          įrašomas ea punktas:

                                                      „ea)

                                                      kai tinkama ir papildomai prie e punkte nurodytos metodikos – supaprastintas patvirtintino išmetamo CO2 kiekio sumažėjimo vertinimo metodas arba iš anksto nustatytos išmetamo CO2 kiekio sumažėjimo vertės, naudotini visų transporto priemonių, kuriose įdiegta naujoviška technologija, sertifikavimo tikslais;“;

                                          iv)

                                          f punkto i ir ii papunkčiai pakeičiami taip:

                                                      „i)

                                                      išmetamo CO2 kiekio sumažėjimas dėl naujoviškos technologijos, nustatytas pagal e ir, kai tinkama, ea punktą, atitinka 9 straipsnio 1 dalyje nurodytą atitinkamą ribinę vertę, atsižvelgiant į technologijos dėvėjimąsi ilgainiui;

                                                      ii)

                                                      išmetamo CO2 kiekio sumažėjimo dėl naujoviškos technologijos negalima arba tik iš dalies galima nustatyti pagal Reglamento (ES) Nr. 510/2011 12 straipsnio 2 dalies c punkte nurodytą ir šio reglamento 2 straipsnio 4 dalyje nustatytą standartinę bandymo procedūrą;“;

                                          v)

                                          f punkte įrašomas iv papunktis:

                                                      „iv)

                                                      taikant šio straipsnio ea punktą, išmetamo CO2 kiekio sumažėjimo vertė, transporto priemonei priskiriama patvirtinimo momentu pagal supaprastintą vertinimo metodą arba taikant iš anksto nustatytas išmetamo CO2 kiekio sumažėjimo vertes, kaip nurodyta ea punkte, yra ne didesnė už išmetamųjų teršalų kiekio sumažėjimą dėl naujoviškos technologijos, nustatytą pagal e punkte nurodytą bandymo metodiką, įskaitant bet kokią galimą sąveiką su kitomis patvirtintomis ekologinėmis naujovėmis.“;

                  4)

                  5 straipsnis iš dalies keičiamas taip:

                              a)

                              antraštė pakeičiama taip:
                              „5 straipsnis
                              Bazinė technologija ir ekologinė naujovė“;

                              b)

                              1 dalies a ir b punktai pakeičiami taip:

                                          „a)

                                          ekologinės naujovės transporto priemonę, kurioje bus įdiegta naujoviška technologija, arba, kai tinkama, naujovišką technologiją kaip atskirą komponentą;

                                          b)

                                          bazinę transporto priemonę, kurioje nebus įdiegta naujoviška technologija, bet kuri visais kitais atžvilgiais yra tokia pati, kaip ir ekologinės naujovės transporto priemonė, arba, kai tinkama, bazinę technologiją kaip atskirą komponentą.“;

                              c)

                              3 dalis pakeičiama taip:
                              „3.   Jei paraiškos teikėjas mano, kad 8 ir 9 straipsniuose nurodytus duomenis galima įrodyti kitais būdais nei nurodytieji šio straipsnio 1 dalyje, naujoviškos technologijos pripažinimo ekologine naujove paraiškoje nurodoma reikiama išsami tokios išvados pagrindžiamoji informacija ir metodika, pagal kurią gaunami lygiaverčiai rezultatai.“;

                              d)

                              pridedama 4 dalis:
                              „4.   Kai naujoviškos technologijos pripažinimo ekologine naujove paraiška teikiama remiantis WLTP, kaip nurodyta 2 straipsnio 4 dalies b punkte, bazine transporto priemone laikoma interpoliacijos šeimos arba kelio apkrovos matricos šeimos transporto priemonė, atitinkanti blogiausią atvejį išmetamų teršalų kiekio sumažėjimui įrodyti.
                              Reglamento (ES) 2017/1151 XXI priedo 6 papildomo priedo 1.2.3.1 punkto antroje pastraipoje arba 7 papildomo priedo 3.2.3.1 punkte nurodytu atveju bazine transporto priemone laikoma bandomoji transporto priemonė H.
                              Bazinės transporto priemonės pasirinkimas pagrindžiamas tvirtais ir nepriklausomais statistiniais duomenimis, kuriais remiantis galima daryti patikrinamas prielaidas apie bazinės transporto priemonės tinkamumą ir reprezentatyvumą.“;

                  5)

                  7 straipsnis iš dalies keičiamas taip:

                              a)

                              pridedama 1a dalis:
                              „1a.   Kai paraiškos teikėjas yra gamintojų arba tiekėjų grupė, taikomos šios sąlygos:

                                          a)

                                          priklausomai nuo naujoviškos technologijos pripažinimo ekologine naujove paraiškos turinio, nepriklausoma sertifikuota įstaiga atlieka 2 dalies a–e punktuose nurodytas patikras, kai tinkama, dėl kiekvieno pareiškėjo (grupės) nario;

                                          b)

                                          kai tinkama dėl konfidencialumo ar konkurencijos priežasčių, paraiškos teikėjo (grupės) nariai gali pateikti kelias patikros ataskaitas, kuriose ta pati paraiška pagrindžiama skirtingais duomenų rinkiniais.“;

                              b)

                              2 dalis iš dalies keičiama taip:

                                          i)

                                          pirmoje pastraipoje įterpiamas ca punktas:

                                                      „ca)

                                                      patikrina, jei taikomas 4 straipsnio 2 dalies ea punktas, ar tame punkte nurodytas supaprastintas vertinimo metodas arba iš anksto nustatytos išmetamo CO2 kiekio sumažėjimo vertės tinka atitinkamų 4 straipsnio 2 dalies d punkte nurodytų transporto priemonių išmetamo CO2 kiekio sumažėjimui patvirtinti ir atitinka 4 straipsnio 2 dalies f punkto iv papunktyje nustatytus būtinuosius reikalavimus;“;

                                          ii)

                                          paskutinė pastraipa pakeičiama taip:
                                          „Vykdydama c ir ca punktų reikalavimus, nepriklausoma sertifikuota įstaiga pateikia bandymo protokolus, parengtus patikrai atlikti.“;

                              c)

                              3 dalies pirma pastraipa pakeičiama taip:
                              „3.   Kad pagal 11 straipsnį būtų galima patvirtinti išmetamo CO2 kiekio sumažėjimą, nepriklausoma sertifikuota įstaiga gamintojo prašymu parengia kelių ekologinių naujovių, įdiegtų vieno tipo, varianto, versijos ar, kai tinkama, interpoliacijos šeimos transporto priemonėse, sąveikos ataskaitą.“;

                              d)

                              4 dalis išbraukiama;

                  6)

                  8 straipsnis iš dalies keičiamas taip:

                              a)

                              1 dalies a ir b punktai pakeičiami taip:

                                          „a)

                                          bazinės transporto priemonės išmetamo CO2 kiekis ir ekologinės naujovės transporto priemonės, kurioje įdiegta ir veikia naujoviška technologija, išmetamo CO2 kiekis, nustatytas taikant 4 straipsnio 2 dalies e punkte nurodytą metodiką ir, kai tinkama, to straipsnio ea punkte nurodytą supaprastintą vertinimo metodą;

                                          b)

                                          bazinės transporto priemonės išmetamo CO2 kiekis ir ekologinės naujovės transporto priemonės, kurioje įdiegta ir veikia naujoviška technologija, išmetamo CO2 kiekis, nustatytas pagal 2 straipsnio 4 dalies a arba b punkte nurodytą standartinę bandymo procedūrą.“;

                              b)

                              2 dalis papildoma šia pastraipa:
                              „Kai naujoviškos technologijos pripažinimo ekologine naujove paraiška teikiama remiantis 2 straipsnio 4 dalies b punktu, išmetamųjų teršalų kiekio sumažėjimui nustatyti įvertinama ir skaičiais išreiškiama matavimo neapibrėžtis. Skaičiais išreikšta matavimo neapibrėžtis atimama iš bendro išmetamų teršalų kiekio sumažėjimo.“;

                              c)

                              pridedama 3 dalis:
                              „3.   Kai pagal 4 straipsnio 2 dalies ea punktą pasiūlomos iš anksto nustatytos išmetamo CO2 kiekio sumažėjimo vertės, jos turi būti ne didesnės už bendrą sumažėjimą, nustatytą pagal 2 dalį.“;

                  7)

                  9 straipsnis iš dalies keičiamas taip:

                              a)

                              1 dalis pakeičiama taip:
                              „1.   Minimalus dėl naujoviškos technologijos pasiekiamas sumažėjimas pagal 8 straipsnio 2 dalį turi būti:

                                          a)

                                          1 g CO2/km, jei paraiška pateikta remiantis 2 straipsnio 4 dalies a punktu;

                                          b)

                                          0,5 g CO2/km, jei paraiška pateikta remiantis 2 straipsnio 4 dalies b punktu.“;

                              b)

                              2 dalies žodžių junginiai „standartinį bandymų ciklą“ ir „standartinis bandymų ciklas netaikomas“ atitinkamai pakeičiami junginiais „standartinę bandymo procedūrą“ ir „standartinė bandymo procedūra netaikoma“;

                  8)

                  10 straipsnio antraštė pakeičiama taip:
                  „10 straipsnis
                  Naujoviškos technologijos pripažinimo ekologine naujove paraiškos vertinimas“;

                  9)

                  11 straipsnis iš dalies keičiamas taip:

                              a)

                              2 dalis pakeičiama taip:
                              „2.   Pagal atitinkamą sprendimą pripažinti naujovišką technologiją ekologine naujove įrodytas patvirtintas išmetamo CO2 kiekio sumažėjimas dėl ekologinės naujovės atskirai nurodomas tipo patvirtinimo dokumentuose ir pagal Direktyvą 2007/46/EB išduodamame atitikties liudijime, remiantis techninių tarnybų pagal tos direktyvos 11 straipsnį atliktais bandymais taikant patvirtintą bandymo metodiką.
                              Priklausomai nuo pripažinimo sprendimo reikalavimų, iš bendro patvirtintino sumažėjimo atimama 8 straipsnio 2 dalyje nurodyta skaičiais išreikšta matavimo neapibrėžtis. Jei tam tikro tipo, varianto, versijos ar, kai tinkama, interpoliacijos šeimos transporto priemonių išmetamo CO2 kiekio sumažėjimas dėl ekologinės naujovės yra mažesnis nei atitinkama 9 straipsnio 1 dalyje nurodyta ribinė vertė, toks sumažėjimas netvirtinamas.
                              Jei pripažinimo sprendime nurodytos pagal 4 straipsnio 2 dalies ea punktą iš anksto nustatytos išmetamo CO2 kiekio sumažėjimo vertės, atitinkama iš anksto nustatyta išmetamo CO2 kiekio sumažėjimo vertė gali būti tiesiogiai įrašoma tipo patvirtinimo dokumentuose, jei tipo patvirtinimo institucija gali patvirtinti, kad transporto priemonėje įrengta naujoviška technologija pagal pripažinimo sprendime nustatytas specifikacijas.“;

                              b)

                              4 dalies antroje pastraipoje vertė „1 g CO2/km“ pakeičiama verte „0,5 g CO2/km“;

                  10)

                  12 straipsnis iš dalies keičiamas taip:

                              a)

                              1 dalyje po antros pastraipos įterpiama ši pastraipa:
                              „Komisija taip pat gali, nustačiusi arba informuota apie bandymo metodikos arba naujoviškos technologijos nukrypimus arba nenuoseklumą, palyginti su informacija, kurią gavo naujoviškos technologijos pripažinimo ekologine naujove paraiškoje, pranešti apie tai gamintojui.“;

                              b)

                              3 dalis pakeičiama taip:
                              „3.   Gamintojas, į kurio patvirtintą išmetamo CO2 kiekio sumažėjimą nebeatsižvelgiama, gali pateikti paraišką iš naujo sertifikuoti atitinkamas transporto priemones pagal 11 straipsnyje nustatytą procedūrą arba, kai tinkama, prašyti iš dalies pakeisti pripažinimo sprendimą pagal 12a straipsnį; toks prašymas pagrindžiamas duomenimis, būtinais siekiant įrodyti bandymo metodikos tinkamumą ir išmetamo CO2 kiekio sumažėjimą dėl naujoviškos technologijos.“;

                  11)

                  įterpiamas 12a straipsnis:
                  „12a straipsnis
                  Sprendimo pripažinti naujovišką technologiją ekologine naujove pakeitimai
                  1.   Gamintojas arba tiekėjas, taip pat pradinės paraiškos teikėjas, gali Komisijai pateikti prašymą iš dalies pakeisti galiojantį pripažinimo sprendimą. Prašymas ir visi patvirtinamieji dokumentai taip pat pateikiami elektroniniu paštu ar elektroninėje duomenų laikmenoje arba įkeliami į Komisijos valdomą serverį. Raštiškame prašyme pateikiamas patvirtinamųjų dokumentų sąrašas.
                  2.   Su prašymu padaryti pakeitimą pateikiama informacija ir įrodymai:

                              a)

                              prašytojo kontaktiniai duomenys;

                              b)

                              nuoroda į pripažinimo sprendimą, kurį prašoma iš dalies pakeisti;

                              c)

                              siūlomų pakeitimų aprašas ir jo santrauka;

                              d)

                              įrodymas, kad pakeitimai būtini ir tinkami;

                              e)

                              įrodymas, kad išmetamųjų teršalų kiekio sumažėjimas dėl naujoviškos technologijos, nustatytas pagal iš dalies pakeistą bandymo metodiką arba, kai tinkama, naują arba iš dalies pakeistą supaprastintą vertinimo metodą, arba iš anksto nustatytas išmetamo CO2 kiekio sumažėjimas atitinka 9 straipsnio 1 dalyje nurodytą ribinę vertę, atsižvelgiant į technologijos dėvėjimąsi ilgainiui;

                              f)

                              nepriklausomos sertifikuotos įstaigos ataskaita, kurioje patvirtinama, kad:

                                          —

                                          iš dalies pakeista bandymo metodika atitinka 6 straipsnio 1 dalyje nustatytus reikalavimus ir, kai taikoma, 4 straipsnio 2 dalies f punkto iv papunktyje nustatytus reikalavimus;

                                          —

                                          išmetamųjų teršalų kiekio sumažėjimas dėl naujoviškos technologijos, nustatytas pagal iš dalies pakeistą bandymo metodiką arba, kai tinkama, naują arba iš dalies pakeistą supaprastintą vertinimo metodą, arba iš anksto nustatytas išmetamo CO2 kiekio sumažėjimas atitinka 9 straipsnio 1 dalyje nurodytą atitinkamą ribinę vertę, atsižvelgiant į technologijos dėvėjimąsi ilgainiui.

                        3.   Gavusi prašymą iš dalies pakeisti sprendimą, Komisija paskelbia 2 dalies c punkte nurodytą siūlomų pakeitimų aprašo santrauką.
                  4.   Komisija įvertina prašymą iš dalies pakeisti sprendimą ir per devynis mėnesius nuo išsamaus prašymo gavimo iš dalies pakeičia pripažinimo sprendimą, jei nėra prieštaravimų dėl siūlomų pakeitimų tinkamumo.
                  Iš dalies pakeistame pripažinimo sprendime prireikus nurodomas jo taikomumas ir informacija, kurios reikia, kad būtų galima pagal šio reglamento 11 straipsnį patvirtinti išmetamo CO2 kiekio sumažėjimą, atsižvelgiant į taikomas Reglamente (EB) Nr. 1049/2001 nurodytas teisės visuomenei susipažinti su dokumentais išimtis.
                  5.   Komisija gali reikalauti pakoreguoti siūlomus pakeitimus. Tokiu atveju Komisija dėl siūlomų pakeitimų konsultuojasi su prašytoju, taip pat kitais suinteresuotaisiais subjektais, įskaitant naujoviškos technologijos pripažinimo ekologine naujove pradinės paraiškos teikėją, ir, kai tinkama, atsižvelgia į gautas pastabas.
                  6.   Jei Komisija mano, kad dėl naujoviškos technologijos ir su ja susijusios iš dalies pakeistos bandymo metodikos sudėtingumo arba dėl prašymo iš dalies pakeisti sprendimą apimties ir turinio per devynių mėnesių vertinimo laikotarpį prašymo tinkamai įvertinti negalima, vertinimo laikotarpis gali būti pratęsiamas penkiais mėnesiais.
                  Per 40 dienų nuo prašymo gavimo Komisija praneša prašytojui, ar vertinimo laikotarpis bus pratęstas.
                  7.   Komisija gali bet kada iš dalies pakeisti pripažinimo sprendimą savo iniciatyva, visų pirma, kad būtų atsižvelgta į technikos pažangą. Komisija dėl pakeitimų, kuriuos yra numačiusi, konsultuojasi su naujoviškos technologijos pripažinimo ekologine naujove pradinės paraiškos teikėju ir kitais suinteresuotaisiais subjektais ir, kai tinkama, atsižvelgia į gautas pastabas.“

            2 straipsnis
      Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.

         Šis reglamentas privalomas visas ir tiesiogiai taikomas visose valstybėse narėse.
         Priimta Briuselyje 2018 m. vasario 21 d.

               Komisijos vardu

               Pirmininkas

            Jean-Claude JUNCKER

         (1)  OL L 145, 2011 5 31, p. 1.

         (2)  2017 m. birželio 1 d. Komisijos reglamentas (ES) 2017/1151, kuriuo papildomas Europos Parlamento ir Tarybos reglamentas (EB) Nr. 715/2007 dėl variklinių transporto priemonių tipo patvirtinimo atsižvelgiant į išmetamųjų teršalų kiekį iš lengvųjų keleivinių ir komercinių transporto priemonių (euro 5 ir euro 6) ir dėl transporto priemonių remonto ir priežiūros informacijos prieigos, iš dalies keičiama Europos Parlamento ir Tarybos direktyva 2007/46/EB, Komisijos reglamentas (EB) Nr. 692/2008 bei Komisijos reglamentas (ES) Nr. 1230/2012 ir kuriuo panaikinamas Komisijos reglamentas (EB) Nr. 692/2008 (OL L 175, 2017 7 7, p. 1).

         (3)  2008 m. liepos 18 d. Komisijos reglamentas (EB) Nr. 692/2008, įgyvendinantis ir iš dalies keičiantis Europos Parlamento ir Tarybos reglamentą (EB) Nr. 715/2007 dėl variklinių transporto priemonių tipo patvirtinimo atsižvelgiant į išmetamųjų teršalų kiekį iš lengvųjų keleivinių ir komercinių transporto priemonių (euro 5 ir euro 6) ir dėl transporto priemonių remonto ir priežiūros informacijos prieigos (OL L 199, 2008 7 28, p. 1).

         (4)  2017 m. birželio 2 d. Komisijos įgyvendinimo reglamentas (ES) 2017/1153, kuriuo nustatoma dėl reglamentuojamos bandymo procedūros pakeitimo reikalingų koreliacijos parametrų nustatymo metodika ir iš dalies keičiamas Reglamentas (ES) Nr. 1014/2010 (OL L 175, 2017 7 7, p. 679).

         (5)  2014 m. balandžio 25 d. Komisijos įgyvendinimo reglamentas (ES) Nr. 427/2014, kuriuo pagal Europos Parlamento ir Tarybos reglamentą (ES) Nr. 510/2011 nustatoma lengvųjų komercinių transporto priemonių išmetamo CO2 kiekio mažinimo naujoviškų technologijų pripažinimo ir patvirtinimo sistema (OL L 125, 2014 4 26, p. 57).